《吴资政守陜一年还守西都又改礼部寄示在陜时诗作此致谢》
宋代·刘敞

分陜间何阔，期年迨有成。去思仍旧俗，来暮已新声。

父老壶浆远，儿童竹马轻。图书还洛奥，礼乐命春卿。

继出甘棠什，流传大雅情。正风瞻岂弟，旧观复神明。

露鹤九秋警，霜蝉千里清。知音非季子，犹识二南并。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。